Document ID: 32015D0570

ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2015/570 ΤΗΣ ΕΠΙΤΡΟΠΉΣ
της 7ης Απριλίου 2015
για την έγκριση των σχεδίων εκρίζωσης της αφρικανικής πανώλης των χοίρων στους αγριόχοιρους σε ορισμένες περιοχές της Εσθονίας και της Λετονίας
[κοινοποιηθείσα υπό τον αριθμό C(2015) 2200]
(Τα κείμενα στην εσθονική και στη λετονική γλώσσα είναι τα μόνα αυθεντικά)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 2002/60/ΕΚ του Συμβουλίου, της 27ης Ιουνίου 2002, για τη θέσπιση ειδικών διατάξεων για την καταπολέμηση της αφρικανικής πανώλης των χοίρων και την τροποποίηση της οδηγίας 92/119/ΕΚ όσον αφορά την πολιοεγκεφαλίτιδα του χοίρου και την αφρικανική πανώλη των χοίρων (1), και ιδίως το άρθρο 16,
Εκτιμώντας τα ακόλουθα:
(1)
Η οδηγία 2002/60/ΕΚ εισάγει τα ελάχιστα μέτρα της Ένωσης για την καταπολέμηση της κλασικής πανώλης των χοίρων, συμπεριλαμβανομένων των μέτρων που θα πρέπει να εφαρμόζονται σε περίπτωση που επιβεβαιωθεί η παρουσία κλασικής πανώλης των χοίρων σε άγριους χοίρους.
(2)
Το 2014 η Εσθονία και η Λετονία επιβεβαίωσαν την παρουσία της αφρικανικής πανώλης των χοίρων σε αγριόχοιρους και έχουν θεσπίσει μέτρα καταπολέμησης της νόσου, όπως προβλέπεται στην οδηγία 2002/60/ΕΚ. Με σκοπό τη θέσπιση κατάλληλων μέτρων καταπολέμησης και πρόληψης της εξάπλωσης της νόσου, στο παράρτημα της εκτελεστικής απόφασης 2014/709/ΕΕ της Επιτροπής (2) παρατίθεται ενωσιακός κατάλογος ζωνών υψηλού κινδύνου. Τα τμήματα I, ΙΙ και ΙΙΙ του εν λόγω παραρτήματος απαριθμούν τις περιοχές στην Εσθονία και τη Λετονία στις οποίες πρόκειται να εφαρμοστούν τα σχέδια εκρίζωσης.
(3)
Υπό το πρίσμα της επιδημιολογικής κατάστασης και σύμφωνα με την οδηγία 2002/60/ΕΚ, η Εσθονία και η Λετονία υπέβαλαν στην Επιτροπή τα σχέδια για την εκρίζωση της αφρικανικής πανώλης των χοίρων στις αντίστοιχες πληγείσες περιοχές τους.
(4)
Η Επιτροπή εξέτασε τα σχέδια που υπέβαλαν η Εσθονία και η Λετονία και έκρινε ότι είναι σύμφωνα με την οδηγία 2002/60/ΕΚ.
(5)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Εγκρίνεται το σχέδιο που υπέβαλε η Εσθονία στις 11 Δεκεμβρίου 2014 για την εκρίζωση της κλασικής πανώλης των χοίρων σε αγριόχοιρους στις περιοχές που αναφέρονται στο παράρτημα της εκτελεστικής απόφασης 2014/709/ΕΕ.
Άρθρο 2
Εγκρίνεται το σχέδιο που υπέβαλε η Λετονία στις 26 Σεπτεμβρίου 2014 για την εκρίζωση της κλασικής πανώλης των χοίρων στις περιοχές που αναφέρονται στο παράρτημα της εκτελεστικής απόφασης 2014/709/ΕΕ.
Άρθρο 3
Η Εσθονία και η Λετονία θέτουν σε ισχύ τις νομοθετικές κανονιστικές και διοικητικές διατάξεις για την εφαρμογή των σχεδίων που αναφέρονται στα άρθρα 1 και 2.
Άρθρο 4
Η παρούσα απόφαση απευθύνεται στη Δημοκρατία της Εσθονίας και στη Δημοκρατία της Λετονίας.
Βρυξέλλες, 7 Απριλίου 2015.

Labels: 18
6